Die Curriebeker het afgeskop!Madosh Tambwe het vier drieë vir die Goue Leeus teen die Pumas gedruk. (Foto: GB Jordaan) ŉ Ietwat afgewaterde Curriebeker-reeks het die naweek begin met die Griekwas wat die Haaie in Durban oorrompel het, die Goue Leeus wat ŉ dapper Puma-aanslag afgeweer het en die WP wat sterk in die tweede helfte vertoon het om die Bulle op Nuweland te troef. Op Emirates Airline Park in Johannesburg het die Goue Leeus die Pumas 38 – 37 geklop. Die tuisspan het ŉ agterstand van 21 – 37 uitgewis om uiteindelik met een punt te wen. Die opwindende Madosh Tambwe het vier drieë vir die Johannesburgers gedruk, terwyl die moedige Pumas later nie meer petrol in hul tenks oorgehad het nie. In Kaapstad het die Westelike Provinsie se SP Marais ŉ skitterwedstryd in sy span se sege van 20 – 5 teen die Blou Bulle gehad. Dit was ŉ klipharde stryd op Nuweland en die rustydtelling was 5 elk. Maar die Streeptruie het die tweede helfte goed afgeskop en ŉ drie deur Juarno Augustus het die tafel vir Marais gedek om sy klas uit te stal. Die agterspeler was nie net in die kol met ŉ reusestrafskop nie, hy het ook die blitsige Rosco Speckman platgetrek om ŉ amper-sekere Pretoria-drie te verhoed. Hy het egter met ŉ paar stelskoppe misluk. Die Curriebeker-reeks het amptelik die naweek begin en drie wedstryde is voltooi. (Foto: GB Jordaan) Vrydagaand is almal se Superbru-seisoene sommer so uit die staanspoor omvergewerp toe die Griekwas die Haaie met 37 -13 in Durban geklop het. Die Haaie is die reeks se verdedigende Curriebeker-kampioenspan, terwyl die Kimberley-manne pas as die wenners van die SuperSport-uitdaagreeks gekroon is. Die besoekers was net pleinweg beter as die tuisspan en hul kaptein, George Whitehead, het 17 van sy span se punte aangeteken. Die Griekwas-breier, Brent Janse van Rensburg, behoort ŉ baie tevrede man te wees, terwyl die Haaie se Sean Everitt na antwoorde op talle vrae moet soek. Die Haaie het immers met 10 Superrugbyspelers begin. Goue Leeus: Drieë: Madosh Tambwe (4), Tyrone Green, Shaun Reynolds. Doelskoppe: Reynolds (4). Pumas: Drieë: Hermanus le Roux, Le Roux Roets, Etienne Taljaard, Morgan Naude. Doelskoppe: Kobus Marais (4). Strafskoppe: Marais (4). WP: Drieë: Ruhan Nel, Juarno Augustus, Craig Barry. Doelskop: SP Marais. Strafskop: Marais. Blou Bulle: Drie: Embrose Papier. Griekwas: Drieë: Zak Burger, Michal Hazner, Wilmar Arnoldi(2). Doelskoppe: George Whitehead (4). Strafskoppe: Whitehead (3). Haaie: Drie: Cameron Wright. Doelskop: Curwrin Bosch. Strafskoppe: Bosch (2).